Man 12 jaar tronk toe ná hy vriendin probeer vermoor | Netwerk24
Man 12 jaar tronk toe ná hy vriendin probeer vermoor
Deur Cara-Lee Dorfling 17 Februarie 2017 09:21
'n Voormalige teologiestudent wat sy vriendin met 'n mes in 'n Oos-Londense hotel probeer vermoor het, is tot 12 jaar tronkstraf gevonnis.
Thanduxolo Mfobo (45) is op aanklag van poging tot moord skuldig bevind nadat hy Gloria Noganta (44), sy vriendin, minstens drie keer met 'n mes in haar bolyf gesteek het.
Die paartjie het die aand van die voorval in Augustus 2014 in 'n hotel in Oos-Londen oorgebly. Mfobo het toe gestudeer om 'n pastoor te word en Noganta het in Pretoria gewerk. Sy was die aand vir 'n konferensie in Oos-Londen.
Hulle het glo 'n argument oor die toekoms van hul verhouding gehad toe Mfobo 'n mes uitgehaal en Noganta in die rug gesteek het. Noganta is nog twee keer met die mes gesteek voordat sy uit die hotelkamer gevlug en hulp by die ontvangsdame gevra het.
Die polisie en paramedici is ontbied en Noganta was dae lank in die waakeenheid van 'n hospitaal.
Ao. Hazel Mqala, polisiewoordvoerder, sê Mfobo is Woensdag in die streekhof in Oos-Londen tot 12 jaar gevangenisstraf gevonnis.